- Vårsesongen har vært som en berg og dalbane. Vi har tapt mot lag som vi burde tatt poeng mot. Det irriterer meg at vi ikke er voksne nok, at vi ikke har flere vinnerskaller som gjør at vi tar et steg til. Det plager meg litt, sier en fattet, men irritert Jostein Grindhaug til VG i pressesonen etter tapet for Lillestrøm.
- Jeg har rast fra meg i garderoben. Nå taper vi for tre bunnlag på de tolv første kampene. Potensialet vårt er så mye, mye høyere enn vi får vist i dag, da er det surt å spille så dårlig som vi gjør i andre omgang. Det gnager, sier Haugesund-treneren.
Haugesund har riktignok vunnet hele 5-1 mot Molde og slått Vålerenga i mai måned. Men hjemmetapene mot Sarpsborg 08 og Sogndal, plusset på med dagens svake prestasjon mot Lillestrøm trekker ned inntrykket i 40-åringens øyne.
- Kan Haugesund ta ytterligere steg i år?
- Det er jo det vi håper, det er derfor vi holder på. Men jeg er dritt lei av å ligge å vake rundt midt på tabellen, sier treneren, og utdyper.
- Det er bedre å drite på draget og ha prøvd - enn å sose rundt. Jeg er lei av det.